余君贈我以茶僕答以酒
作者：李正民
朝代：宋

paragraphs: 投我以建溪北焙之新茶，報君以烏程若下之醇酒。
茶稱瑞草世所珍，酒爲美禄天之有。
碾碎龍團乳滿甌，傾來竹葉香盈卣。
滌煩療熱氣味長，消憂破悶醺酣久。
君不見竟陵陸羽號狂生，細烟小鼎親煎烹。
扁舟短棹江湖上，茶爐釣具常隨行。
又不見沛國劉伶稱達士，捧罌銜盃忘世累。
無思無慮樂陶陶，席地幕天聊快意。
欲醉則飲酒，欲醒則烹茶。
酒狂但酩酊，茶癖無咨嗟。
古今二者皆靈物，蕩滌肺腑無紛華。
清風明月雅相得，君心自此思無邪。